Sagaen starter med at de tre brødrene ble tatt til konger. Øystein og Sigurd var da henholdsvis 15 og 13 år gamle, mens Olav bare var fire. Øystein fikk den nordre delen av landet og Sigurd den søndre, mens begge styrte lillebroren Olavs del sammen. Da brødrene var blitt konger, ble de oppsøkt av noen bereiste menn, blant andre Skofte Ogmundsson. Nå ville flere menn ut og reise til Miklagard, hvor de hadde hørt at de kunne tjene gode penger som soldater. Disse mennene bad om at Øystein eller Sigurd skulle lede reisen. Det ble bestemt at Sigurd skulle reise, mens Øystein skulle være igjen og styre landet.